Böhmen-Mähren-protektoratet
Store norske leksikon,Historie,Verdens historie og samtidshistorie,Europa,Tsjekkias historie
Böhmen-Mähren-protektoratet var under andre verdenskrig et tysk protektorat i Böhmen og Mähren (dagens Tsjekkia).
Protektoratet ble opprettet etter at de tsjekkisktalende delene av det tidligere Tsjekkoslovakia var blitt okkupert av tyskerne 15. mars 1939. Det omfattet således ikke Slovakia, som erklærte seg som egen republikk under tysk beskyttelse, eller sudetområdene, som var blitt avstått i henhold til München-avtalen allerede i september 1938. Tsjekkerne ble «protektoratsborgere», og tyskerne holdt seg med en samarbeidsregjering i Böhmen-Mähren-protektoratet og med Emil Hácha som protektoratspresident. All effektiv makt lå imidlertid hos den tyske riksprotektor og hans stab. Protektoratet opphørte ved slutten av krigen i 1945. Les mer i Store norske leksikon andre verdenskrig Tsjekkoslovakias historie Tsjekkias historie